CELEX: 62021TN0321
Language: el
Date: 2021-06-09 00:00:00
Title: Υπόθεση T-321/21: Προσφυγή-αγωγή της 9ης Ιουνίου 2021 — Lietuvos geležinkeliai κατά Επιτροπής

26.7.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 297/48
            
         
      Προσφυγή-αγωγή της 9ης Ιουνίου 2021 — Lietuvos geležinkeliai κατά Επιτροπής
      (Υπόθεση T-321/21)
      (2021/C 297/60)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα-ενάγουσα: Lietuvos geležinkeliai AB (Βίλνιους, Λιθουανία) (εκπρόσωπος: R. Zaščiurinskaitė, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα-ενάγουσα ζητεί από το Γενικό Δικαστήριο:
      
                  —
               
               
                  να κρίνει την παρούσα προσφυγή-αγωγή παραδεκτή·
               
            
                  —
               
               
                  να υποχρεώσει την Ευρωπαϊκή Επιτροπή να καταβάλει στην AB Lietuvos geležinkeliai αποζημίωση ποσού 850 565,76 ευρώ που αντιστοιχεί στους τόκους υπερημερίας, με το επιτόκιο που καθορίζει η Ευρωπαϊκή Κεντρική Τράπεζα για τις πράξεις κύριας αναχρηματοδότησης, προσαυξημένο κατά 3,5 ποσοστιαίες μονάδες, επί του ποσού των 7 804 350 ευρώ για το χρονικό διάστημα από τις 5 Ιανουαρίου 2018 έως τις 29 Ιανουαρίου 2021·
               
            
                  —
               
               
                  να υποχρεώσει την Ευρωπαϊκή Επιτροπή να καταβάλει στην AB Lietuvos geležinkeliai τόκους υπερημερίας, με το επιτόκιο που καθορίζει η Ευρωπαϊκή Κεντρική Τράπεζα για τις πράξεις κύριας αναχρηματοδότησης, προσαυξημένο κατά 3,5 ποσοστιαίες μονάδες, επί του ποσού των 850 565,76 ευρώ για το χρονικό διάστημα από τις 30 Ιανουαρίου 2021 έως την ημερομηνία εξόφλησης του ποσού της κύριας οφειλής·
               
            
                  —
               
               
                  δυνάμει του άρθρου 263 ΣΛΕΕ, να ακυρώσει τις αποφάσεις της Ευρωπαϊκής Επιτροπής της 26ης Απριλίου 2021 και της 16ης Μαΐου 2021·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Ισχυρισμοί και κύρια επιχειρήματα
      
      Προς στήριξη της προσφυγής-αγωγής, η προσφεύγουσα-ενάγουσα προβάλλει τα εξής.
      
                  1.
               
               
                  Πρώτον, η προσφεύγουσα-ενάγουσα προβάλλει παράβαση του πρώτου εδαφίου του άρθρου 266 ΣΛΕΕ: η Ευρωπαϊκή Επιτροπή υπέπεσε σε πλάνη κατά την εκπλήρωση της απόλυτης και άνευ όρων υποχρέωσής της να καταβάλει τόκους κατόπιν της μείωσης του ποσού του επιβληθέντος από την ίδια προστίμου το οποίο είχε προσωρινώς καταβληθεί από την προσφεύγουσα-ενάγουσα.
               
            
                  2.
               
               
                  Δεύτερον, η προσφεύγουσα-ενάγουσα προβάλλει ότι η παράβαση του πρώτου εδαφίου του άρθρου 266 ΣΛΕΕ στοιχειοθετεί την εξωσυμβατική ευθύνη της Ευρωπαϊκής Ένωσης σύμφωνα με το δεύτερο εδάφιο του άρθρου 266 ΣΛΕΕ, σε συνδυασμό με το δεύτερο εδάφιο του άρθρου 340 ΣΛΕΕ.
               
            
                  3.
               
               
                  Τρίτον, η προσφεύγουσα-ενάγουσα προβάλλει παράβαση του άρθρου 41, παράγραφος 3, του Χάρτη των Θεμελιωδών Δικαιωμάτων της Ευρωπαϊκής Ένωσης και του δεύτερου εδαφίου του άρθρου 340 ΣΛΕΕ. Κατά την άποψή της, πρέπει να είναι δυνατή η διεκδίκηση αποζημίωσης όχι μόνο για θετική ζημία αλλά και για διαφυγόν κέρδος και μη καταβληθέντες τόκους.
               
            
                  4.
               
               
                  Τέταρτον, η προσφεύγουσα-ενάγουσα προβάλλει παράβαση του άρθρου 47 του Χάρτη των Θεμελιωδών Δικαιωμάτων δεδομένου ότι η δικαστική προστασία δυνάμει του άρθρου 263 ΣΛΕΕ δεν είναι πραγματική στην περίπτωση που η ενδιαφερόμενη επιχείρηση δεν δικαιούται τόκους επί του αχρεωστήτως καταβληθέντος ποσού του προστίμου, στην περίπτωση μείωσης με δικαστική απόφαση του ποσού του προστίμου που επιβλήθηκε λόγω παράβασης των κανόνων ανταγωνισμού της Ευρωπαϊκής Ένωσης.
               
            
                  5.
               
               
                  Πέμπτον, η προσφεύγουσα-ενάγουσα προβάλλει ότι η Επιτροπή παρέβη τα άρθρα 266 και 340 ΣΛΕΕ, καθώς και τα άρθρα 41, παράγραφος 3, και 47 του Χάρτη των Θεμελιωδών Δικαιωμάτων, με την απόφαση της 26ης Απριλίου 2021 (1) και της 16ης Μαΐου 2021 (2) με την οποία αρνήθηκε να καταβάλει τόκους υπερημερίας.
               
            
         (1)  Ηλεκτρονικό μήνυμα της Επιτροπής προς την προσφεύγουσα-ενάγουσα, με ημερομηνία 26 Απριλίου 2021 και θέμα: RE: Case AT.39813 — Baltic Rail.
      
         (2)  Ηλεκτρονικό μήνυμα της Επιτροπής προς την προσφεύγουσα-ενάγουσα, με ημερομηνία 16 Μαΐου 2021 και θέμα: RE: Case AT.39813 — Baltic Rail, το οποίο επιβεβαίωσε την άποψη που εκφράστηκε στο από 26 Απριλίου 2021 ηλεκτρονικό μήνυμα.